2007. a. lõpul ilmus Toronto Eesti Baptisti Koguduse välismisjoni komitee väljaanne „Misjonipõldudel“ # 56. Sellest leiame Kalle Medri jõuluteemalise artikli „Valgustav sõnum pimedast taevast“, milles avatakse jõuluevangeeliumi sügav sisu – karjastele edastatud taevane uudis kauaoodatud imelise lapsukese sünnist. Jõululaps pakub maailma rahvastele rõõmu pimeduses ja lootust suurele valgusele.
Väljaandes on lühipilte inimeste elust mitmel pool maailmas. Ehkki üldine olukord pole täiesti lootusetu, on palju raskusi, mistõttu oodatakse abi. Igas väljaande numbris, ka käesolevas, on Wycliffi piiblitõlkijad kirjutanud oma tööst.
Anita ja Gordon Cooledge, kes elavad rahutus Zimbabwes tähendusrikka nimega külas – Village of Hope – annavad realistliku pildi selles riigis valitsevast tegelikust olukorrast, kus tekitab probleeme tohutu inflatsioon. Nii maksis näiteks leivapäts 2005. a. (kui nad seal tööd alustasid) 12.000 Zimbabwe dollarit; nüüd, enne jõule maksis sama leib aga juba 700.000 dollarit, kui seda on üldse müügil. Ebastabiilse majandusliku olukorra tõttu müüakse kaupa ainult sularaha eest, tegutseb must turg. Algkooliõpetajad riigikoolides ei tule tööle, või kui on kohal, siis ei õpeta lapsi; kooliraamatuid ei trükita; pole raha paberi ja tindi ostmiseks. Gooledge’d kirjutavad, et neil oli julgust oma kool avada ja nad leidsid ka õpikuid, mis on tõeline ime Village of Hope’is.
Jael Puusag kirjutab Bosniast oma aktsiooni „Operatsiooni mobilisatsioon“ tegevusest. Jaeli rühmal õnnestus saada oma tuba, mis avati pidulikult. Sinna tuli palju külalisi, keda kostitati. On ka alustatud noortelaagri organiseerimisega; käimas on küttepuude muretsemine hädasolevatele peredele, millega luuakse lähedasem kontakt kohalikega ja juhatatakse neid evangeelse tõe juurde.
Lühiuudiseid saadab Olga Kuznetzoff Pan Ameerica evangeelselt misjonilt. WEC-GO kirjeldab elu Bulgaarias, öeldes, et see on kontrastide maa. Kuigi inimesed on külalislahked ja sõbralikud, ilmutavad türklastest kooliõpetajad vastuseisu ristiusule.
Väljaande oma majanduslikul poolel märgitakse, et rahalisi annetusi misjonäridele ja kahele lastekodule Paraguais võtab vastu välismisjoni komitee laekur Viive Medri.
Väljaande on toimetanud E. Kattai.
Misjonipõldudel 56